Gedagte vir die dag: Beloftes aan God | Maroela Media
Wie het die reg om in u woonplek te kom, Here? Wie mag op u heilige berg vertoef? Hy wat onberispelik wandel en doen wat reg is, wat met sy hele hart die waarheid praat … wat sy woord hou, selfs tot sy eie skade. (Psalm 15:1–2, 4)
Om ’n belofte aan God te maak, is ’n ernstige saak. Jy moet dit uiters goed oorweeg, want om onnadenkend vir God iets te belowe kan op ’n fiasko uitloop. Dink maar weer aan Jefta wat vir die Here gevra het om hom te help om die Ammoniete te verslaan en Hom toe beloof het om die eerste persoon wat hom by die huis ontmoet, te offer. Sy dogter, sy enigste kind, het Jefta met tamboeryn en koordanse tegemoetgegaan.
Hierdie soort voortvarendheid wat op ’n tragedie uitgeloop het, dien as waarskuwing vir jou wat alte maklik jou naam op ’n dienslys by die kerk neerskryf en dan, wanneer jy gebel word om jou belofte gestand te doen, skielik 110 verskonings het. Dalk vra jy uitstel om later te help. Maar later kom nooit, want elke keer as jy gebel word, het jy weer ’n verskoning.
Dankie Hemelvader, dat U ons nie oordeel na ons foute nie, maar in die lig van die offer wat Jesus gebring het. U het vir ons ’n Verlosser belowe en U het nie vergeet nie. Hoe kan ons nog selfsugtig wees?